Η Επιτροπή Λοιμώξεων της κλινικής ανακοινώνει ότι, σύμφωνα με τα επίσημα αποτελέσματα του ΚΕΕΛΠΝΟ, το ΛΗΤΩ εμφανίζει **μηδενικά ποσοστά,** κατά το έτος 2015,όσον αφορά την επίπτωση:

1. Λοιμώξεων ή αποικισμών ασθενών από πολυανθεκτικούς μικροοργανισμούς,
2. Βακτηριαιμιών σε όλα τα κλινικά τμήματα.

Από τον 7ο μήνα του 2014 και σύμφωνα με το νέο θεσμικό πλαίσιο (Αριθμ. Υ1.Γ.Π. 114971-ΦΕΚ 388/18-2-2014), στο ΛΗΤΩ εφαρμόζεται, σε συνεργασία με το ΚΕΕΛΠΝΟ, υποχρεωτική επιτήρηση δεικτών ελέγχου των νοσοκομειακών λοιμώξεων και της μικροβιακής αντοχής.

Οι δείκτες αυτοί αφορούν στην επίπτωση του αποικισμού και των βακτηριαιμιών από πολυανθεκτικούς μικροοργανισμούς και στην εφαρμογή μέτρων πρόληψης και ελέγχου για την αποφυγή διασποράς των πολυανθεκτικών παθογόνων στους χώρους της κλινικής, συνεχίζουν δε να επιτηρούνται στο πλαίσιο της εφαρμογής του Σχεδίου Δράσης «Προκρούστης». Η επιτήρηση πραγματοποιείται βάσει συγκεκριμένης μεθοδολογίας που έχει καθορισθεί από το ΚΕΕΛΠΝΟ.

Σχολιάζοντας τα αποτελέσματα, ο Διευθύνων Σύμβουλος της κλινικής, κ. Λεωνίδας Παπαδόπουλος δήλωσε: «Το ΛΗΤΩ, έχοντας πλήρη συναίσθηση της σπουδαιότητας της πρόληψης των λοιμώξεων και της ορθής χρήσης των αντιβιοτικών, έχει σχεδιάσει και εφαρμόζει ένα ολοκληρωμένο πρόγραμμα βασισμένο στο νομικό πλαίσιο της πολιτείας, τις οδηγίες του ΚΕΕΛΠΝΟ και τα διεθνή πρωτόκολλα.

Η προσήλωση όλου του ιατρικού, νοσηλευτικού και διοικητικού προσωπικού στην τήρηση αυτού του προγράμματος επιβεβαιώνεται για μία ακόμα φορά, μέσα και από τους δείκτες επιτήρησης του ΚΕΕΛΠΝΟ.

Προσεγγίζοντας πάντα με υπευθυνότητα έναν τόσο ευαίσθητο τομέα, όπως αυτόν των λοιμώξεων, συνεχίζουμε να βελτιωνόμαστε και να προασπίζουμε την υγεία των νοσηλευομένων μας, παρέχοντάς τους άριστη ποιότητα υπηρεσιών υγείας».